บูพาชอบไทยขยายลงทุนเพิ่ม
บูพา ชูไทยเบอร์ 1 อาเซียน เดินหน้าลงทุนต่อ รับตลาดประกันสุขภาพโต
23 พ.ย. 2558

บูพา ชูไทยเบอร์ 1 อาเซียน เดินหน้าลงทุนต่อ รับตลาดประกันสุขภาพโต
นายเดวิด เฟลทเชอร์ กรรมการผู้จัดการ-หน่วยการตลาด เพื่อพัฒนาธุรกิจระหว่างประเทศ กลุ่มบูพา เปิดเผยว่า ทางบริษัทแม่ที่ประเทศอังกฤษยังคงให้ความสำคัญและเชื่อมั่นในตลาดไทย โดยพร้อมใส่เงินลงทุนเพิ่มอีก เนื่องจากเห็นศักยภาพการเติบโตอย่างต่อเนื่องของตลาดประกันไทย ไม่ว่าจะเป็นการลงทุนด้านบุคลากร การพัฒนาแบบประกันใหม่ๆ รวมถึงการย้ายสำนักงานแห่งใหม่
“ไทยเป็นประเทศเดียวในอาเซียนที่บูพาเข้ามาลงทุน และยังมีแผนที่จะเพิ่มการลงทุนอีกต่อเนื่อง ส่วนในเอเชียตอนนี้เราก็มีลงทุนอีกที่ฮ่องกง จีน และอินเดียเท่านั้น” นายเฟลทเชอร์ กล่าว
นายเบ็ญ อาศนะเสน กรรมการผู้จัดการ บริษัท บูพา ประกันสุขภาพ (ประเทศไทย) กล่าวว่า ในปีหน้าบริษัทมีแผนขยายสาขาไปยังต่างจังหวัดเพิ่มขึ้น จากปัจจุบันที่มีอยู่ 17 แห่ง และเพิ่มตัวแทนจาก 1,600 คน เป็น 3,000 คน รวมถึงการพัฒนาศักยภาพของช่องทางขายให้เข้าถึงกลุ่มเป้าหมายและพัฒนาแบบประกันและบริการใหม่ๆ ให้มากขึ้น
สำหรับผลการดำเนินงานในปีนี้ บริษัทคาดว่าจะทำเบี้ยได้ 2,900 ล้านบาท เติบโตตามเป้าที่ 16-17% มาจากเบี้ยประกันสุขภาพ 95% อีก 5% มาจากเบี้ยประกันการเดินทางและอุบัติเหตุส่วนบุคคล (พีเอ)  โดยมีเป้าหมายแผน 5 ปี (2559-2563) ทำเบี้ยให้ได้ 7,000 ล้านบาท เติบโตปีละ 20-25% และเพิ่มฐานลูกค้าเป็น 1 ล้านคน